

LĒMUMS

Ādažos, Ādažu novadā

2024. gada 25. jūlijā **Nr.** **271**

**Par Ādažu novada pašvaldības domes 29.02.2024. lēmuma Nr. 54 “Par nekustamā īpašuma Kadagā, “Ārputnu ielā 6” atsavināšanu” atcelšanu**

Ar Ādažu novada pašvaldības domes 29.02.2024. lēmumu Nr. 54 “Par nekustamā īpašuma Kadagā, “Ārputnu ielā 6” atsavināšanu” (turpmāk – Lēmums) atsavināšanai nodots pašvaldībai piederošais nekustamais īpašums ar kadastra numuru 8044 005 0788, kas sastāv no neapbūvētas zemes vienības 0,3761 ha platībā ar kadastra apzīmējumu 8044 005 0769 un adresi - Ārputnu iela 6, Kadaga, Ādažu pag., Ādažu nov. (turpmāk – Īpašums). Lēmumā paredzētais Īpašuma atsavināšanas veids - pārdošana atklātā izsolē.

Izvērtējot pašvaldības rīcībā esošo informāciju un ar lietu saistītos apstākļus, tika konstatēts:

1. Īpašums izveidots atbilstoši Kadagas ciema centrālās daļas detālplānojuma (apstiprināts ar Ādažu novada domes 23.08.2016. lēmumu Nr.152 “Par Kadagas ciema centrālās daļas detālplānojuma projekta apstiprināšanu”, turpmāk – detālplānojums) 1. kārtai.
2. Saskaņā ar akceptēto īstenošanas kārtību, pašvaldība realizē detālplānojumu kārtās. Pirmajā kārtā tajā skaitā ir paredzēta pašvaldībai piederošā nekustamā īpašuma “Ziemeļvēji” sadalīšana, atdalot 10 zemes vienības, t.sk., Īpašuma sastāvā iekļauto zemes vienību. Ar domes 25.02.2020. lēmumu Nr. 46 “Par nekustamā īpašuma “Ziemeļvēji” sadalīšanu” Īpašuma zemes vienībai tika piešķirta adrese.
3. Veikta Ārputnu ielas teritorijas atmežošana.
4. Detālplānojuma paskaidrojuma rakstā (3.8. punkts “Inženierkomunikāciju attīstība”) cita starpā noteikts, ka detālplānojumā ietverto teritoriju plānots nodrošināt ar elektroapgādi un ārējo apgaismojumu. Projektētajā zonā paredzēta gan esošo inženierkomunikāciju saglabāšana, gan arī jaunu inženierkomunikāciju izbūve.
5. Ārējās elektroapgādes izbūves objektiem Kāpas iela 26, 28, 30 un Ārputnu iela 2, 4, 6, 8, Kadaga, Ādažu pag., Ādažu nov., AS “Sadales tīkli” izstrādājusi projektu.
6. Pirms elektroapgādes izbūves veicami Ārputnu ielas teritorijas no Kāpas ielas līdz Īpašumam izbūves darbi. Saskaņā ar pašvaldības aģentūras “Carnikavas komunālserviss” veiktajām aplēsēm kopējās inženierbūvju (ielas, ūdensvada, kanalizācijas tīklu un elektroapgādes) izbūves izmaksas Ārputnu ielas posmā (~ 300 m garumā) no Kāpas ielas līdz zemes vienībai ar adresi - Ārputnu iela 16, Kadaga, Ādažu pag., Ādažu nov., (t.sk., elektroapgāde), varētu būt ap 383 200 EUR.
7. Ņemot vērā citu projektu īstenošanai uzņemtās saistības, pašvaldības 2025. gada budžetā nav pamata plānot izdevumus Ārputnu ielas un saistīto inženierkomunikāciju, t.sk., elektroapgādes, izbūvei līdz Īpašumam.
8. Saskaņā ar Finanšu komitejas 22.05.2024. sēdē nolemto pašvaldības Centrālās pārvaldes Nekustamā īpašuma nodaļai uzdots sagatavot domes lēmuma projektu “Par Ārputnu ielas izbūvi līdz zemes vienībai Ārputnu iela 6” un virzīt to izskatīšanai Finanšu komitejas šā gada 19. jūnija sēdē.
9. Atbilstoši pašvaldības izpilddirektora norādījumiem, jautājums par Ārputnu ielas posma un saistīto inženierkomunikāciju, t.sk., elektroapgādes, izbūvi tika novirzīts izskatīšanai pašvaldības Tehniskajā komisijā.
10. Tehniskā komisija 03.07.2024. sēdē izskatīja tās rīcībā esošo informāciju un atzina, ka, ņemot vērā ierobežotos pašvaldības līdzekļus, finansiālu apsvērumu dēļ šobrīd nav iespējams izbūvēt Ārputnu ielu posmā no Kāpas ielas līdz Īpašumam, kā arī ierosināja domei Lēmumu atcelt.
11. Īpašuma atsavināšanai Lēmumā doti uzdevumi pašvaldības Centrālās pārvaldes Nekustamā īpašuma nodaļai un Pašvaldības mantas iznomāšanas un atsavināšanas komisijai, tie līdz Ārputnu ielas posma un saistīto inženierkomunikāciju izbūvei nav izpildāmi. Līdz ar to Lēmums ir zaudējis savu aktualitāti un ir atceļams.
12. Pašvaldību likuma 73. panta ceturtā daļa cita starpā noteic, ka pašvaldībai ir tiesības atsavināt nekustamo īpašumu. No minētās normas izriet arī pašvaldības tiesības atcelt tās iepriekš pieņemto lēmumu par nekustamā īpašuma atsavināšanu.

Pamatojoties uz iepriekš minēto un Pašvaldību likuma 73. panta ceturto daļu, pašvaldības Tehniskās komisijas ierosinājumu, kā arī saskaņā ar Attīstības komitejas 10.07.2024. atzinumu, Ādažu novada pašvaldības dome

**NOLEMJ:**

Atcelt Ādažu novada pašvaldības domes 29.02.2024. lēmumu Nr. 54 “Par nekustamā īpašuma Kadagā, “Ārputnu ielā 6” atsavināšanu”.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU